**NOTA DE PREMSA**

**Maria Francisca Barriga s’incorpora com a regidora de l’Ajuntament del Prat**

* **Davant la proximitat del 8-M, el plenari ha aprovat la Declaració institucional amb motiu del Dia internacional de les Dones, que enguany protagonitza la denúncia de les conseqüència de la pressió estètica.**
* **L’Ajuntament mostra el seu suport als treballadors i treballadores de Vidriera Rovira i s’ofereix a impulsar el diàleg entre les parts implicades per evitar-ne el tancament.**
* **Una moció aprovada per unanimitat insta el consistori a publicar els estudis que està preparant sobre mobilitat i aparcament i a construir un pàrquing subterrani a Cal Gana.**

Maria Francisca Barriga es converteix en la regidora número vint-i-cinc del Prat de Llobregat després de prometre el càrrec en el Ple municipal de febrer, celebrat aquesta tarda al Saló de Plens de la Casa de la Vila. Barriga, del grup municipal del Prat en Comú, hi accedeix en substitució de Lluís Mijoler, la renúncia del qual es va fer efectiva en la sessió plenària del gener. També avui, el Plenari ha donat llum verda a algunes passes en matèria d’atenció a la salut mental, així com a la declaració institucional amb motiu del Dia Internacional de les Dones i a mocions d’impuls d’un aparcament a Cal Gana i de suport a les persones afectades pel tancament de l’empresa Vidrieria Rovira.

Candidata de El Prat en Comú en les darreres eleccions municipals, en el número deu de la llista, Maria Francisca Barriga Chamorro s’ha incorporat avui a la sessió plenària com a regidora, culminant així el procés de transició que es va iniciar en el consistori quan Lluís Mijoler va passar a Alba Bou el relleu a l’Alcaldia. Chamorro, que va cursar Formació Professional al Centre d’Estudis Llobregat i ha treballat com a comptable i responsable de qualitat al sector privat, va ser presidenta de la Casa de Andalucía del Prat entre 2014 i 2023, un càrrec que va deixar en entrar en política.

També arran dels ajustos que s’han produït en el cartipàs municipal, el plenari d’avui ha servit per modificar les designacions dels i les representants de l’Ajuntament en entitats i organismes externs. Aquest inclouen, entre d’altres, entitats supramunicipals com el Consorci de Turisme del Baix Llobregat, la Federació de Municipis de Catalunya o l’Associació de Municipis de Catalunya.

**Defensa dels drets de les dones davant l’amenaça de la ultradreta**

Amb el vuit de març a tocar, el Ple del Prat ha aprovat, amb els vots de tots els partits excepte els de Vox, una Declaració institucional amb motiu del Dia internacional de les Dones que dona suport al manifest del Consell Municipal de les Dones del Prat. A les reivindicacions consolidades de drets, igualtat i empoderament per a totes les dones i nenes, aquest any el text es fa ressò del 30 aniversari de la Quarta Conferència Mundial sobre la Dona, on van sorgir la Declaració i Plataforma d’acció de Beijing, que van suposar un punt d’inflexió en l’agenda mundial per la igualtat de gènere, i d’altres qüestions d’actualitat.

El manifest fa referència al context polític actual, amb l’auge a escala mundial d’una ultradreta cada vegada més hostil per a les dones d’arreu, perquè suposa un retrocés en els seus drets i llibertats, i reclama “la unitat i la coordinació internacional per poder aturar aquest moviment neofeixista”. En relació a la pressió estètica, el tema que centra les reivindicacions del 8-M enguany, el text recorda que es tracta “d’una forma de violència masclista que moltes vegades minva l’autoestima i provoca problemes de salut tant física com mental” i que “les normes basades en estereotips de gènere afecten majoritàriament dones i nenes, a qui es condemna a maltractar el seu propi cos per ajustar-se a uns canons de bellesa imposats”.

El Ple ha aprovat la convocatòria i les bases corresponents per a l’establiment del concert social de 20 places del servei de suport a l’autonomia a la pròpia llar. Això permetrà que una entitat especialitzada pugui oferir suport i acompanyament psicològic a persones en situació de vulnerabilitat, algunes d’elles amb diagnòstic de salut mental, que viuen al Prat i que provenen del Servei d’atenció d’urgència i d’emergència social o bé de la Borsa d’Habitatge. Així mateix, s’ha autoritzat una despesa de 120.000 euros per al programa, que tindrà una durada de quatre anys, i s’ha nomenat el Comitè de Provisió de Serveis Socials, que serà qui valorarà quines persones seran beneficiàries d’aquest servei.

**Suport als treballadors i treballadores de Vidriera Rovira i impuls d’un aparcament a Cal Gana**

En la part de mocions, el plenari n’ha aprovat una de suport als treballadors i treballadores de l’empresa Vidrieria Rovira, ubicada a la Zona Franca, i al seu Comitè d’Empresa arran del tancament que ha anunciat l’empresa propietària, la multinacional Owens-Illinois, que afectaria a 167 famílies del Baix Llobregat. Donat que, tal com recull el text, el tancament no està justificat per raons econòmiques i que la direcció no ha presentat cap alternativa de viabilitat, la moció insta la multinacional a renunciar al tancament i a promoure, com a Ajuntament, el diàleg i la coordinació necessària amb les diferents institucions implicades.

Així mateix, s’ha aprovat per unanimitat una moció amb dos punts: un que insta l’Ajuntament a publicar tan aviat com sigui possible els estudis que està fent sobre la situació a la ciutat en relació a la mobilitat i a l’aparcament; l’altre, perquè faci a Cal Gana un aparcament soterrani. En aquest sentit, el regidor d’Urbanisme, Rafael Duarte ha explicat que s’està elaborant un projecte integral a Cal Gana que preveu, entre d’altres, aquest tipus de pàrquing.